რობერტ ლევანდოვსკი

**რობერტ ლევანდოვსკი** (; დ. 21 აგვისტო, 1988) — პოლონელი ფეხბურთელი, პოლონეთის ეროვნული ნაკრებისა და საფეხბურთო კლუბ „ბარსელონას“ თავდამსხმელი. 2012 წლის ევროპის ჩემპიონატისა და 2018 წლის მსოფლიო ჩემპიონატის მონაწილე. საყოველთაოდ აღიარებულია მსოფლიოს ერთ-ერთ საუკეთესო თავდამსხმელად. კარიერაში საკლუბო და სანაკრებო დონეზე ლევანდოვსკის 600-ზე მეტი გოლი აქვს გატანილი, რის გამოც ბუნდესლიგისა და მიუნხენის „ბაიერნის“ ერთ-ერთ ყველაზე წარმატებულ ფეხბურთელად ითვლება.

პოლონეთის მესამე და მეორე ლიგებში საუკეთესო ბომბარდირის წოდების მოპოვების შემდგომ ლევანდოვსკი „ზნიჩიდან“ პოზნანის „ლეხს“ შეუერთდა, სადაც გუნდს 2009–10 წლების სეზონში ექსტრაკლასას მოგებაში დაეხმარა. 2010 წელს ლევანდოვსკი დორტმუნდის „ბორუსიას“ შეუერთდა სადაც ზედიზედ ორჯერ მოახერხა ბუნდესლიგის მოგება და 2013-14 წლების სეზონის საუკეთესო ბომბარდირი გახდა. 2013 წელს „ბორუსიას“ რიგებში ითამაშა უეფა-ს ჩემპიონთა ლიგის ფინალში, სადაც მიუნხენის „ბაიერნთან“ დამარცხდა. 2014–15 წლების სეზონისთვის ლევანდოვსკი მიუნხენის „ბაიერნის“ რიგებს შეუერთდა. მიუნხენური გუნდის რიგებში გატარებული 8 სეზონის განმავლობაში ლევანდოვსკიმ გუნდთან ერთად 8-ჯერ მოახერხა ბუნდესლიგის მოგება. ლევანდოვსკიმ მნიშვნელოვანი როლი ითამაშა გუნდის წარმატებაში 2019–20 წლების სეზონში, როდესაც „ბაიერნმა“ ტრებლი გაიფორმა და უეფა-ს ჩემპიონთა ლიგის მოგება მოახერხა. იოჰან კრეიფის შემდგომ ლევანდოვსკი მეორე მოთამაშეა რომელმაც ევროპული ტრებლის მოგება სამივე ტურნირზე საუკეთესო ბომბარდირის რანგში მოიპოვა. 2022 წელს ლევანდოვსკი „ბარსელონას“ შეუერთდა. გუნდთან ერთად მან ესპანეთის საფეხბურთო სუპერთასისა და ლა ლიგის ტიტულების მოგება მოახერხა. სადებიუტო სეზონში ლევანდოვსკიმ პიჩიჩის ჯილდოს მოგება მოახერხა.

2008 წლიდან ლევანდოვსკი პოლონეთის ეროვნული საფეხბურთ ნაკრების წევრია, სადაც მან 144 შეხვედრა ჩაატარა და მონაწილეობა მიიღო 2012, 2016, 2020 წლების ევროპის საფეხბურთო ჩემპიონატებსა და 2018, 2022 წლების მსოფლიო საფეხბურთო ჩემპიონატებზე. ნაკრების რიგებში გატანილი 79 გოლით ლევანდოვსკი პოლონეთა ყველა დროის საუკეთესო ბომბარდირია. ევროპელ მოთამაშეებს შორის სანაკრებო დონეზე გატანილი გოლების რაოდენობით ლევანდოვსკი მესამე ადგილს იკავებს, ფერენც პუშკაშისა (84) და კრიშტიანუ რონალდუს შემდეგ (123). 2015 და 2021 წლებში მოიგო ფეხბურთის ისტორიისა და სტატისტიკის საერთაშორისო ფედერაციის საუკეთესო ბომბარდირის ჯილდო (სანაკრებო). 2020 და 2021 წლებში მოიგო ფეხბურთის ისტორიისა და სტატისტიკის საერთაშორისო ფედერაციის მსოფლიოს საუკეთესო ბომბარდირის ჯილდო. 2021 წელს მოიგო ფეხბურთის ისტორიისა და სტატისტიკის საერთაშორისო ფედერაციის საუკეთესო უმაღლესი დივიზიონის ბომბარდირის ჯილდო. 2020 და 2021 წლებში მოიგო ფეხბურთის ისტორიისა და სტატისტიკის საერთაშორისო ფედერაციის საუკეთესო ფეხბურთელის ჯილდო. ლევანდოვსკიმ ორჯერ მოახერხა ევროპის ოქროს ბუცის მოგება, 2020–21 და 2021–22 წლების სეზონში. ლევანდოვსკი პოლონეთის წლის ფეხბურთელად თერთმეტჯერ დასახელდა, რაც რეკორდული მაჩვენებელია. 2021 და 2022 წლებში მოიგო გერდ მიულერის ჯილდო.

2020 წელს ლევადოვსკიმ ფიფა-ს საუკეთესო ფეხბურთელი ვაჟის და უეფა-ს წლის საუკეთესო ფეხბურთელი ვაჟის ჯილდო მოიგო. უეფა-ს წლის გუნდის მოთამაშედ ორჯერ დასახელდა. უეფა-ს ჩემპიონთა ლიგის ბომბარდირებს შორის ლევანდოვსკი მესამე ადგილს იკავებს.VDV ბუნდესლიგის საუკეთესო მოთამაშედ ლევანდოვსკი ჯამში 5-ჯერ დასახელდა, რაც რეკორდული მაჩვენებელია. ბუნდესლიგში გატანილი აქვს 300-ზე მეტი გოლი, რითაც ბუნდესლიგის ყველა დროის საუკეთესო ბომბარდირთა შორის მეორე ადგილს იკავებს (პირველ ადგილს 365 გოლით გერდ მიულერი იკავებს). უცხოელ მოთამაშეთა შორის ბუნდესლიგაში ლევანდოვსკი გატანილი გოლებით პირველ ადგილს იკავებს. 2015 წელს „ბაიერნის“ რიგებში თამაშისას ლევანდოვსკიმ ცხრა წუთზე ნაკლებ დროში „ვოლფსბურგის“ კარში 5 გოლის გატანა მოახერხა, რითაც გინესის მსოფლიო რეკორდების წიგნში მოხვედრა მოახერხა. ლევანდოვსკი ბუნდესლიგის ბომბარდირი შვიდჯერ გახდა, ყველაზე წარმატებული კი 2020–21 წლების სეზონის ბუნდესლიგში , სადაც  41 გოლი გაიტანა და გააუმჯობესა გერდ მიულერის რეკორდი, რომელმაც თავის მხრივ 1971–72 წლების სეზონში ბუნდესლიგაში 40 ბურთი გაიტანა. 2021 წლის 30 ნოემბერს ოქროს ბურთისთვის ბრძოლაში მეორე ადგილი დაიკავა (580 ქულა), 33 ქულით ჩამორჩა ლიონელ მესის (613 ქულა).

## საკლუბო კარიერა
### ადრეული კარიერა
ლევანდოვსკი ვარშავაში დაიბადა და ქალაქის დასავლეთ ნაწილში, ლესნოში გაიზარდა. ლევანდოვსკიმ ფეხბურთში პირველი ნაბიჯები ადგილობრივ საფეხბურთო კლუბში, პარტიზანტ ლესნოში გადადგა, სადაც ის ოფიციალურად რეგისტრირებული არ ყოფილა. 1997 წელს „ვარსოვიას“ შეუერთდა სადაც 7 წელი გაატარა. ერთი წლის შემდგომ ვარშავის „დელტაში“ გადავიდა სადაც გუნდში თავის დამკვიდრება და 4 გოლის გატანა მოახერხა.

2006–2007 წლების სეზონში ლევდანვოსკი 15 გოლით პოლონეთის მესამე ლიგის საუკეთესო ბომბარდირი გახდა და „ზნიჩს“ ლიგიდან აღზევებაში დაეხმარა. 2007–08 წლების სეზონში გახდა პოლონეთის მეორე დივიზიონის საუკეთესო ბომბარდირი 21 გოლით. თვის დასაწყისში ლევანდოვსკის აგენტმა ცეზარ კუჩარსკიმ ფეხბურთელი სეგუნდა დივიზონიდან ლა ლიგაში 10 წლის შემდეგ აღზევებულ ხიხონის „სპორტინგს“ შესთავაზა, მაგრამ გუნდმა პოლონელზე უარი თქვა.

მისი დებიუტი გუნდში 2008 წლის 17 ივლისს, უეფა-ს თასის შეხვედრაში, „ხაზარ ლენქორანის“ წინააღმდეგ შედგა. შეხვედრა თოფიქ ბაჰრამოვის სახელობის რესპუბლიკურ სტადიონზე გაიმართა, ლევანდოვსკიმ შეხვედრაში 75-ე წუთზე გოლის გატანა მოახერხა. ექსტრაკლასაში ჩატარებულ სადებიუტო შეხვედრაში ლევანდოვსკიმ „ბელჩატოვს“ გაუტანა. სეზონის ბოლოს ლევანდოვსკის 42 ჩატარებული შეხვედრა და 18 გოლი დაუგროვდა, რითაც ექსტრაკლასას ბომბარდირთა დავაში მეორე ადგილი დაიკავა. 2009–10 წლების სეზონში ლევანდოვსკიმ კვლავ 18 გოლი გაიტანა და ლიგის ბომბარდირი გახდა, რითაც გუნდს ჩემპიონატის მოგებაში დაეხმარა. ლევდანვოსკი აგრეთვე ახლოს იყო იტალიურ „ჯენოაში“ გადასვასთან, მაგრამ კლუბის პრეზიდეტმა სატრანსფერო მოლაპარაკების შეწყვეტა გადაწყვიტა.

### ბორუსია დორტმუნდი
#### 2010–2012: ლიგა და გერმანიის ორი თასი
 წ.]]
პრესა ავრცელდებდა არაერთ ჭორს და სპეკულაციას რომლითაც ლევანდოვსკის არაერთ კლუბს უკავშირებდნენ.  2010 წლის ივნისში ლევანდოვსკიმ გერმანიის ბუნდესლიგის კლუბ დორტმუნდის „ბორუსიასთან“ 4-წლიანი კონტრაქტი გააფორმა. ტრანსფერის ღირებულებამ 4 500 000 ევრო შეადგინა. 19 სექტემბერს ლევანდოვსკიმ ბუნდესლიგაში პირველი გოლი გაიტანა, რიევიერდერბიში დალაშქრა რა „შალკეს“ კარი და დაეხმარა გუნდს 3–1 გამარჯვებაში.

2011–12 წლების სეზონის მიმდინაორებისას ლევდანოვსკიმ  ლევანდოვსკიმ ლუკას ბარიოსის ტრავმის გამო გუნდის ძირითად შემადგენლობაში ზამთრის პაუზამდე თავი ძირითად შემადგენლობაში დაიმკვიდრა. გერმანიის საფეხბურთო თასის პირველი ეტაპის შეხვედრაში დორტმუნდელებმა „სანდჰაუზენი“ 3–0 დაამარცხეს, ლევანდოვსკიმ შეხვედრაში დუბლი მიითვალა. 2011 წლის 20 აგვისტოს დორტმუნდელებმა „ნიურნბერგი“ 2–0 დაამარცხეს, ლევანდოვსკიმ შეხვედრაში გოლის გატანა მოახერხა და გუნდს გამარჯვებაში დაეხმარა. 1 ოქტომბერს „აუგსბურგთან“ 4–0 მოგებულ შეხვედრაში ლევანდოვსკიმ მონაწილეობა მიიღო დორტმუნდელთა მიერ გატანილ ყველა გოლში, გაიტანა ჰეთ-თრიკი და გააკეთა საგოლე გადაცემა. ამ შეხვედრის შემდგომ გუნდი ჩემპიონთა ლიგის ჯგუფური ეტაპის შეხვედრაში „მარსელთან“ 0–3 დამარცხდა. 19 ოქტომბერს დორტმუნდელები ჩემპიონთა ლიგის ჯგუფურ ეტაპზე გასვლით შეხვედრაში „ოლიმპიაკოსთან“ 1–3 დამარცხდნენ. ერთადერთი გოლი სტუმართა მხრიდან ლევანდოვსკიმ გაიტანა. 22 ოქტომბერს ლევანდოვსკიმ გაიტანა „კელნთან“ 5–0 მოგებულ შეხვედრაში. მის მიერ ნაჩვენები შედეგებიდან გამომდინარე ლევანდოვსკი პოლონეთის წლის საუკეთესო მოთამაშედ დაასახელეს.

2012 წლის 22 იანვარს ლევანდოვსკიმ „ჰამბურგთან“ 5–1 მოგებულ შეხვედრაში ლევანდოვსკიმ დუბლი და საგოლე გადაცემა მიითვალა. 11 აპრილს დორტმუნდელებმა მიუნხენის „ბაიერნი“ ლევანდოვსკის გოლით 1–0 დაამარცხეს. ამ მოგების შედეგად „დორტმუნდელებმა“ ცხრილში ჩემპიონატის დასრულებამდე 4 ტურით ადრე საჩემპიონო ბრძოლაში უახლოეს მდევართან 6 ქულიანი უპირატესობა მოიპოვეს. 21 აპრილს ლევანდოვსკიმ მენხენგლადბახის „ბორუსიასთან“  2–0 მოგებულ შეხვედრაში, მატჩის 59-ე წუთზე შინჯი კაგავას საგოლე გადაცემა გაუკეთა. ამ მოგების შედეგად „დორტმუნდელებმა“ ბუნდესლიგის ზედიზედ მეორე ტიტული მოიგეს. ბოლო ტურის შეხვედრაში ლევანდოვსკიმ „ფრაიბურგთან“ 4–0 მოგებულ შეხვედრაში დუბლი მიითვალა და გუნდთან ერთად ჩემპიონობა იზეიმა.

ლევანდოვსკიმ წელი ბუნდესლიგის ბომბარდირთა დავაში 22 გოლით დაასრულა, რითაც მესამე ადგილი დაიკავა. ამ სეზონში პოლონელმა 6 საგოლე გადაცემა გააკეთა. აღსანიშნავია 22 გოლიდან პენალტის ნიშნულიდან არცერთი არ გაუტანია.

12 მისს გერმანიის საფეხბურთო თასის ფინალში „დორტმუნდელებმა“ მიუნხენის „ბაიერნი“ 5–2 დაამარცხეს. ლევანდოვსკიმ ფინალში ჰეთ-თრიკი მიითვალა და გუნდს გერმანიის თასის მოპოვებაში დაეხმარა. ლევანდოვსკი 6 შეხვედრაში გატანილი 7 გოლით გერმანიის თასის საუკეთესო ბომბარდირი გახდა..

#### 2012–2014: ჩემპიონთა ლიგის ფინალი და ბუნდესლიგის ბომბარდირი
 წ.]]

2012 წლის 12 აგვისტოს ლევდანვოსკიმ 2012–13 წლების სეზონი მიუნხენის „ბაიერნთან“ 2012 წლის გერმანიის სუპერთასის ფინალში გოლის გატანით დაიწყო. მიუხედავად მისი გოლისა, დორტმუნდელები 1–2 დამარცხდნენ. 2012–13 წლების ბუნდესლიგის სეზონში ლევანდოვსკიმ ითამაშა პირველი ტურის შეხვედრაში ბრემენის „ვერდერის“ წინააღმდეგ მოგებულ შეხვედრაში 2–1.

ლიგაში პირველი გოლი ლევანდოვსკიმ 2012 წლის 15 სექტემბერს, ბაიერ 04 ლევერკუზენთან 3–0 მოგებულ შეხვედრაში გაიტანა. სამი დღის შემდგომ კლუბის ლევანდოვსკიმ ჩემპიონთა ლიგაზე ამსტრედამის „აიაქსის“ კარში შეხვედრის 87-ე წუთზე გამარჯვების მომტანი ბურთი გაიტანა და საბოლოო ანგარიში 1–0 დააფიქსირა. მან დაამყარა ახალი რეკორდი ბუნდესლიგაში, გაიტანა რა ზედიზედ 12 შეხვედრაში, რითაც  ფრიდჰელმ კონიცკას 1964–65 წლების სეზონში დამყარებული რეკორდი გააუმჯობესა. 2013 წლის 9 თებერვალს ლევანდოვსკიმ ჰამბურგის“ კარში გაიტანა, თუმცა მატჩის 31-ე წუთზე გააძევეს, საბოლოოდ შეხვედრა დორტმუნდელთა მარცხით, 4–1 დასრულდა.

„ბორუსიას“ დირექტორის, მაიკლ ზორკის ინფორმაციით ლევანდოვსკი არ გეგმავდა გუნდთან კონტრაქტის განაგრძლივებას და გუნდს 2013 წლის ზაფხულში ან 13/14 წლების სეზონის დასრულების შემდეგ დატოვებდა. ლევანდოვსკიმ სეზონი 24 გატანილი გოლით გაიტანა, რითაც ბომბარდირთა დავაში მეორე ადგილი დაიკავა და შტეფან კისლინგს 1 გოლით ჩამორჩა.

2013 წლის 27 თებერვალს დორტმუნდის „ბორუსია“ 2012–13 წლების სეზონის გერმანიის თასის მეოთხედფინალურ შეხვედრაში მიუნხენის „ბაიერნთან“ 1–0 დამარცხდა. 24 აპრილს ლევანდოვსკი გახდა პირველი მოთამაშე ჩემპიონთა ლიგის ისტორიაში, რომელმაც ნახევარფინალურ შეხვედრაში 4 გოლი გაიტანა. „სიგნალ იდუნა პარკზე“ გამართულ შეხვედრაში დორტმუნდელებმა მადრიდის „რეალი“ 4–1 დაამარცხეს. 25 მაისს უეფა-ს ჩემპიონთა ლიგის ფინალურ შეხვედრაში დორტმუნდის „ბორუსია“ მიუნხენის „ბაიერნთან“ 1–2 დამარცხდა.

2013 წლის 27 ივლისს ლევანდოვსკიმ გუნდთან ერთად გერმანიის საფეხბურთო სუპერთასი მოიგო. დორტმუნდელებმა მიუნხენის „ბაიერნი“ 4–2 დაამარცხეს. სეზონში პირველი გოლი ლევანდოვსკიმ 10 აგვისტოს, ბუნდესლიგის პირველ ტურში, „აუგსბურგთან“ 4–0 მოგებულ შეხვედრაში გაიტანა.1 ნოემბერს ჰეთ-თრიკი შეასრულა „შტუტგარტის“ წინააღმდეგ. დორტმუნდელებმა შეხვედრაში 6–1 გაიმარჯვეს.

2014 წლის 25 თებერვალს სანქტ-პეტერებურგის „ზენიტის“ წინააღმდეგ ჩემპიონთა ლიგის მერვედფინალურ შეხვედრაში ლევანდოვსკიმ დუბლი შეასრულა, ევროპულ ტურნირებზე დორტმუნდელთა კლუბის საუკეთესო ბომბარდირი გახდა. 16 აპრილს კლუბში ჩატარებულ 182-ე შეხვედრაში გერმანიის საფეხბურთო თასის ნახევარფინალურ შეხვედრაში „ვოლფსბურგის“ წინააღმდეგ ლევანდოვსკიმ დორტმუნდელთა მაისურით მე-100-ე გოლი გაიტანა რომელიც 100-ნომრიანი მაისურით აღნიშნა. მატჩი დორტმუნდელთა გამარჯვებით 2–0 დასრულდა.

2013–14 წლების სეზონი ლევანდოვსკიმ ბუნდესლიგაში 20 გატანილი ბურთით დაასრულა, რითაც ლიგის საუკეთესო ბომბარდირი გახდა. ჩემპიონთა ლიგაზე ლევანდოვსკიმ 6 გოლი გაიტანა, დორტმუნდელები კი ტურნირს მეოთხედფინალიდან გამოეთიშნენ. მერვედფინალური ეტაპის მეორე დაპირისპირებაში სანქტ-პეტერბურგის „ზენიტის“ წინააღმდეგ ლევანდოვსკიმ მეორე ყვითელი ბარათი მიიღო, რის გამოც მადრიდის „რეალთან“ მეოთხედფინალური ეტაპის პირველი დაპირისპირების გამოტოვება მოუწია.

17 მაისს დორტმუნდელები გერმანიის საფეხბურთო თასის ფინალში მიუნხენის „ბაიერნთან“ დამარცხდნენ, ლევანდოვსკიმ შეხვედრაში სრულად ითამაშა, მიუხედავად იმისა რომ ტრავმის გამო მწვრთნელი იურგენ კლოპის გადაწყყვეტილებით არ უვარჯიშია. პოლონელმა სეზონი 48 ჩატარებულ მატჩში გატანილი 28 გოლით დაასრულა.

### ბაიერნი
2013 წლის ნოემბერში ლევანდოვსკიმ დაადასტურა რომ დორტმუნდის „ბორუსიას“ მეტოქე მიუნხენის „ბაიერნთან“ წინა-საკონტრაქტო შეთანხმებას დადებდა. 2014 წლის 3 იანვარს ლევანდოვსკიმ „ბაიერნთან“ ხუთწლიანი კონტრაქტი გააფორმა, რომლის ათვლაც 2014–15 წლების სეზონის დაწყებიდან დაიწყო. ლევანდოვსკის პრეზენტაცია გუნდში 2014 წლის 9 ივლისს შედგა.

#### 2014–2015: ბუნდესლიგის მესამე ტიტული
წინა-სასეზენო მომზადება გუნდმა 2014 წლის 9 ივლისს დაიწყო,  რა დროსაც მისი წარდგენა მოხდა. 6 აგვისტოს „ბაიერნი“ MLS-ის ვარსკვლავების გუნდს ორეგონში, „პროვიდენს პარკზე“ დაუპირისპირდა. შეხვედრაში ანგარიში რობერტ ლევანდოვსკიმ მე-8 წუთზე გახსნა. საბოლოო ჯამში „ბაიერნი“ შეხვედრაში 1–2 დამარცხდა.

მისი ოფიციალური დებიუტი კლუბში 2014 წლის გერმანიის საფეხბურთო სუპერთასის შეხვედრაში, 13 აგვისტოს, დორტმუნდის „ბორუსიას“ წინააღმდეგ შედგა, სადაც „ბაიერნი“ 0–2 დამარცხდა. 30 აგვისტოს ლიგის შეხვედრაში „შალკეს“ წინააღმდეგ „ბაიერნის“ მაისურით პირველი ოფიციალური გოლი გაიტანა. 21 ოქტომბერს ლევანდოვსკიმ „ბაიერნის“ რიგებში უეფა-ს ჩემპიონთა ლიგაზე პირველი გოლი იტალიური „რომას“ წინააღმდეგ გაიტანა. „სტადიო ოლიმპიკოზე“ გამართული შეხვედრა მიუნხენური გუნდის სასარგებლოდ,  7–1 დასრულდა. 1 ნოემბერს ბუნდესლიგაში „ბაიერნის“ მაისურით „ბორუსიას“ პირველად დაუპირისპირდა. ლევანდოვსკიმ  2–1 მოგებულ შეხვედრაში გოლის გატანა მოახერხა და ცხრილში გუნდს 4 ქულიანი უპირატესობის მოპოვებაში დაეხმარა, „ბორუსია“ კი ამ მარცხმა გასავარდნ ზონასთან დაახლოვა.. 2014 წლის 5 აპრილს ლევანდოვსკიმ კვლავ მოახერხდა „ბორუსიას“ წინააღმდეგ გატანა. შეხვედრა ამჯერადაც მიუნხენური გუნდის გამარჯვებით, 1–0 დასრულდა.

2015 წლის 21 თებერვალს „პადერბორნის“ წინააღმდეგ 6–0 მოგებულ შეხვედრაში ლევანდოვსკიმ დუბლი მიითვალა, რითაც ლიგაში 10 გატანილი გოლი დაუგროვდა. 21 აპრილს გაიტანა დუბლი „პორტუს“ წინააღმდეგ რითაც „ბაიერნს“ უეფა-ს ჩემპიონთა ლიგის ნახევარ-ფინალში გასვლაში დაეხმარა. ორი მატჩის ჯამში მიუნხენურმა გუნდმა 7–4 გაიმარჯვა. ხუთი დღის შემდეგ „ვოლფსბურგი“ მენხენგლადბახის „ბორუსიასთან“ დამარცხდა, რის შედეგადაც „ბაიერნი“ ბუნდესლიგის ტიტულს დაეუფლა. 28 აპრილს გერმანიის საფეხბურთო თასის ნახევარფინალში დორტმუნდის „ბორუსიასთან“ შეხვედრაში ლევანდოვსკიმ ანგარიშის გახსნა მოახერხა. საბოლოო ჯამში „ბაიერნი“ შეხვედრაში თერთმეტმეტრიანების სერიაში დამარცხდა (0–2). ლევანდოვსკიმ ტრავმის მიუხედავად სრულიად ჩაატარა შეხვედრა, რის შემდეგაც თერთმეტმეტრიანების სერიაში მონაწილეობა არ მიუღია. მოგვიანებით დადასტურდა რომ ლევანდოვსკიმ ტვინის შერყევა მიიღო, დაუზიანად ყბა და ცხვირის ძვალი. არიენ რობენთან ერთად ბუნდესლიგის ბომბარდირთა დავაში მეორე ადგილი დაიკავა, მოახერხა 17 გოლის გატანა 31 შეხვედრაში. ლევანდოვსკიმ სეზონი 49 ჩატარებულ შეხვედრაში გატანილი 25 გოლით დაასრულა.

#### 2015–2017: გერმანული ტიტულები და 100 გოლი „ბაიერნის“ რიგებში
ლევანდოვსკიმ გუნდში მეორე სეზონი 1 აგვისტოს, 2015 წლის გერმანიის საფეხბურთო სუპერთასის შეხვედრაში დაიწყო, სადაც „ბაიერნი“ „ვოლფსბურგთან“ თერთმეტმეტრიანიების სერიაში დამარცხდა. ლევანდოვსკიმ მოედანზე 72 წუთი გაატარა, რის შემდეგაც მოედანზე რაფინია სოუზამ შეცვალა. რვა დღის შემდგომ ობერლიგის კლუბ „ნიოტიგენის“ კარში გერმანიის საფეხბურთო თასის პირველ შეხვედრაში გოლის გატანა მოახერხა. მატჩი მიუნხენელთა გამარჯვებით 3–1 დასრულდა. 14 აგვისტოს, ბუნდესლიგის ახალი სეზონის გახსნით შეხვედრაში „ჰამბურგის“ წინააღმდეგ 5–0 მოგებულ შეხვედრაში ლევანდოვსკიმ გოლის გატანა მოახერხა.

2015 წლის 22 სექტემბერს ლევანდოვსკიმ ბუნდესლიგის რეკორდი დაამყარა. „ვოლფსბურგთან“ შეხვედრაში ლევანდოვსკი სათადარიგოთა სკამიდან ჩაერთო, 8 წუთსა და 59 წუთში 5 გოლის გატანა მოახერხა და ანგარიში 5–1 დააფიქსირა. ოთხწუთიან შუალედში ლევანდოვსკიმ სამი გოლი გაიტანა, რაც ბუნდესლიგის ისტორიაში ყველაზე სწრაფი ჰეთ-თრიკია. ამ შედეგისთვის ლევანდოვსკი გინესის რეკორდების წიგნის ოთხი სერთიფიკატით დაჯილდოვდა.

ოთხი დღის შემდგომ ლევანდოვსკიმ „მაინცთან“ 3–0 მოგებულ შეხვედრაში დუბლი გაიფორმა, რითაც ბუნდესლიგაში ჩატარებულ 168 შეხვედრაში 100 გოლი დაუგროვდა. პირველ 7 ტურში ლევანდოვსკიმ 10 გოლი შეაგდო, რითაც გერდ მიულერის შედეგი გაიმეორა. 29 სექტემბერს ზაგრების „დინამოსთან“ 5–0 მოგებულ შეხვედრაში ჰეთ-თრიკი მიითვალა, რითაც ჯამში ერთ კვირაში ჩატარებულ 3 შეხვედრაში 10 გოლი გაიტანა. „დორტმუნდთან“ 5–1 მოგებულ შეხვედრაში გატანილი გოლების შემდეგ კი ჯამში ბოლო 4 შეხვედრაში 12 გოლი გაიტანა. 24 ოქტომბერს ლევანდოვსკიმ „კელნთან“ „ალიანც არენაზე“  4–0 მოგებულ შეხვედრაში ლევანდოვსკიმ გოლის გატანა მოახერხა. ამ მოგებით „ბაიერნი“ ბუნდესლიგაში გახდა პირველი გუნდი რომელმაც საწყისი 10 შეხვედრიდან 10-ვე მოიგო. ეს მოგება „ბაიერნისთვის“ ბუნდესლიგაში რიგით მე-1,000-ე იყო. 2016 წლის 11 იანვარს ლევანდოვსკიმ 2015 წლის ოქროს ბურთზე მეოთხე ადგილი დაიკავა.

2016 წლის 19 მარტს ლევანდოვსკიმ „კელნთან“ გამარჯვების გოლი გაიტანა, რითაც ბუნდესლიგაში 25 გოლი დაუგროვდა და პირადი რეკორდი დაამყარა. 2012–13 წლების სეზონში დორტმუნდის „ბორუსიას“ რიგებში ბუნდესლიგაში 24 გოლი გაიტანა. 16 მარტს ლევანდოვსკი დაეხმარა გუნდს უეფა-ს ჩემპიონთა ლიგის მერვედფინალში „იუვენტუსთან“ შეხვედრის გადარჩენაში. ლევანდოვსკიმ 73-ე წუთზე თავური გაიტანა, რის შემდეგაც ბაიერნმა „იუვენტუსის“ ორბურთიანი უპირატესობის შეცვლა დაიწყო და საბოლოო ჯამში მეტოქე  დამატებით დროში 4–2 დაამარცხა, ორი მატჩის ჯამში კი 6–4. 3 მაისს მადრიდის „ატლეტიკოსთან“ ჩემპიონთა ლიგაზე გატანილი 9 ბურთი დაუგროვდა, მისი გუნდი კი ტურნირს ნახევარფინალიდან გამოეთიშა გატანილი გოლის შემდეგ.

2016 წლის 7 მაისს ლევანდოვსკიმ „ინგოლშტადტთან“ 2–1 მოგებულ შეხვედრაში დუბლი გაიტანა, რის შედეგადაც მისი გუნდი გერმანიის ჩემპიონი ზედიზედ მეოთხედ გახდა. ერთი კვირის შემდეგ ლევანდოვსკიმ „ჰანოვერის“ წინააღმდეგ სეზონის 30-ე გოლი გაიტანა. ამის შედეგად ლევანდოვსკი გახდა პირველი უცხოელი მოთამაშე რომელმაც ბუნდესლიგაში 30 გოლი გაიტანა. ლევანდოვსკი დიეტერ მიულერის შემდეგ (1976–77 წლების სეზონი) პირველი მოთამაშე გახდა რომელმაც ბუნდესლიგაში 30 გოლი გაიტანა, რის შედეგადაც ბოლო სამი სეზონიდან მეორედ საუკეთესო ბომბარდირის ტიტული მოიპოვა. ლევანდოვსკიმ სეზონი 51 მატჩში გატანილი 42 გოლით დაასრულა.

2016–17 წლების სეზონი „ბაიერნმა“ 14 აგვისტოს გერმანიის საფეხბურთო სუპერთასის მოგებით დაიწყო. ხუთი დღის შემდეგ გერმანიის საფეხბურთო თასის პირველ შეხვედრაში „ბაიერნმა“ „კარლ-ცაის იენა“ დაამარცხა. ლევანდოვსკიმ შეხვედრაში ჰეთ-თრიკი მიითვალა და მატჩის 72-ე წუთზე არტურო ვიდალს საგოლე გადაცემა გაუკეთა. 2016–17 წლების ბუნდესლიგის სეზონის პირველ შეხვედრაში ლევანდოვსკიმ ბრემენის „ვერდერის“ წინააღმდეგ 6–0 მოგებულ შეხვედრაში ჰეთ-თრიკი შეასრულა. 13 დეკემბერს გუნდთან ახალი კონტრაქტი გააფორმა, რომელსაც ვადა 2021 წელს ეწურებოდა.

2017 წლის 11 მარტს ლევანდოვსკიმ ბაიერნის მაისურით ჩატარებულ 137-ე შეხვედრაში მე-100-ე გოლი გაიტანა, მიითვალა დუბლი ფრანკფურტის „აინტრახტთან“ 3–0 მოგებულ შეხვედრაში. ლევანდოვსკიმ სეზონში 47 ჩატარებულ შეხვედრაში 42 გოლი გაიტანა.

#### 2017–2019: ოქროს ბუცები და ბუნდესლიგის უცხოური რეკორდი
„ბაიერნმა“ სეზონი 2017 წლის საფეხბურთო სუპერთასით დაიწყო, სადაც ლევანდოვსკიმ გოლის გატანა მოახერხა. მატჩის ძირითადი დრო ფრედ 2–2 დასრულდა. თერთმეტმეტრიანების სერიაში ლევანდოვსკიმ დარტყმა ზუსტად შეასრულა, „ბაიერნმა“ სერიაში გამარჯვება 5–4 მოიპოვა და ტიტულს დაეუფლა. 

2017–18 წლების ბუნდესლიგის სეზონში 13 დეკემბერს ლევანდოვსკიმ „კელნის“ წინააღმდეგ გაიტანა, რის შედეგადაც ბუნდესლიგის ყველა დროის ბომბარდირთა დავის ათეულში შევიდა. რამდენიმე თვის შემდეგ 22-ე ტურში ლევანდოვსკიმ ზედიზედ მეთერთმეტე საშინაო შეხვედრაში გაიტანა, რითაც იუპ ჰაინკესის რეკორდი გაიმეორა. ლევანდოვსკიმ გააგრძელა გოლების სერია, „ჰამბურგთან“ 6–0 მოგებულ შეხვედრაში ჰეთ-თრიკი გაიფორმა, ლევანდოვსკის ამ შეხვედრაში პოკერის გატანის შანსი ჰქონდა, მაგრამ პირველად „ბაიერნში“ ყოფნის განმავლობაში, ვერ მოახერხა თერთმეტმეტრიანის გამოყენება.

2018 წლის 11 თებერვალს ლევანდოვსკი პოლონეთის წლის საუკეთესო ფეხბურთელად ზედიზედ მეშვიდედ დასახელდა. 22 თებერვალს ლევანდოვსკიმ აგენტი ცეზარი კუჩარსკი გაანთავისუფლა. ლევანდოვსკის ახალი აგენტი პინი ზაჰავი გახდა. ზაჰავის დანიშვნასთან დაკავშირებით მალევე გაჩნდა ჭორები და სპეკულაციები, თითქოს ეს იყო მცდელობა იმისა რომ ლევანდოვსკი მადრიდის „რეალს“ შეერთებოდა. 24 თებერვალს „ჰერტას“ წინააღმდეგ ბუნდესლიგაში 250-ე შეხვედრა ჩაატარა. 19 მაისს ფრანკფურტის „აინტრახტის“ წინააღმდეგ გერმანიის საფეხბურთო თასის ფინალში გაიტანა. შეხვედრა მიუნხენელთა გამარჯვებით 3–1 დასრულდა.

ლევანდოვსკიმ სეზონი ბუნდესლიგაში 29 გატანილი გოლით დაასრულა და ჩემპიონატის საუკეთესო ბომბარდირი მესამედ გახდა. ამ სეზონში ჩატარებულ 48 შეხვედრაში ლევანდოვსკიმ 41 გოლი გაიტანა.

1 აგვისტოს გავრცელებული სატრანსფერო სპეკულაციების ფონზე „ბაიერნის“ გენერალურმა დირექტორმა კარლ-ჰაინც რუმენიგემ დაადასტურა რომ ლევანდოვსკის გუნდიდან წასვლას არ დაუშვებდნენ. 12 აგვისტოს ლევანდოვსკიმ გერმანიის საფეხბურთო სუპერთასის შეხვედრაში ფრანკფურტის „აინტრახტის“ კარში ჰეთ-თრიკი მიითვალა, შეხვედრა მიუნხენელთა გამარჯვებით 0–5 დასრულდა. ლევანდოვსკი გერმანიის სუპერთასის ყველა დროის საუკეთესო ბომბარდირი გახდა.

27 ნოემბერს ლევანდოვსკი გახდა მესამე მოთამაშე ლიონელ მესისა და რუდ ვან ნისტელროის შემდეგ რომელმაც ჩემპიონთა ლიგაზე ყველაზე ადრე მიაღწია 50 გოლიან ნიშნულს. „ბენფიკას“ კარში გატანილი დუბლის შემდეგ ლევანდოვსკის ჩემპიონთა ლიგაზე ჩატარებულ 77 შეხვედრაში 50 გოლი დაუგროვდა. მატჩი მიუნხენელთა გამარჯვებით 5–1 დასრულდა. ლევანდოვსკიმ ჩემპიონთა ლიგაზე ჯგუფურ ეტაპზე ჩატარებულ 6 შეხვედრაში 8 გოლის გატანა მოახერხა. 2018 წლის 9 თებერვალს ლევანდოვსკიმ „შალკეს“ გაუტანა, რითაც გახდა პირველი მოთამაშე რომელმაც „ალიანც არენაზე“ 100 ოფიციალური გოლი გაიტანა. ეს გოლი მისთვის ბუნდესლიგაში „ბაიერნის“ მაისურით იყო, რითაც ის როლანდ ვოლფარტს გაუთანაბრდა და კლუბის ყველა დროის საუკეთესო ბომბარდირთა შორის მესამე ადგილზე გადაინაცვლა.

მან ვოლფრატს მომდევნო თვეში გაადასწრომას შემდეგ, რაც დუბლი შეასრულა მენხენგლადბახის „ბორუსიას“ წინააღმდეგ. ამ გოლებით ის გაუთაანაბრდა კლადუიო პისაროს, ყველაზე მეტი გოლის გამტან უცხოელს ბუნდესლიგაში (195 გოლი). „ვოლფსბურგთან“ 6–0 მოგებულ შეხვედრაში გატანილი დუბლის შედეგად გადაუსწრო პისაროს და ერთპიროვნული რეკორდსმენი გახდა.6 აპრილს მიუნხენის „ბაიერნისა“ და დორტმუნდის ბორუსიას“ მეასე დაპირისპირებაში, რომელიც მიუნხენელთა გამარჯვებით 5–0 დასრულდა, ლევანდოვსკიმ დუბლი გაიტანა, რის შედეგადაც ბუნდელსლიგაში 200-გოლიან ნიშნულს გადააჭარბა.

ლევანდოვსკიმ ბუნდესლიგის სეზონი 22 გოლით დაასრულა და ლიგის ბომბარდირი მეოთხედ გახდა. 25 მაისს გერმანიის საფეხბურთო თასის ფინალში „ბაიერნმა“ „ლაიფციგი“ 3–0 დაამარცხა. ლევანდოვსკიმ შეხვედრაში დუბლი მიითვალა. ამ გოლებით ლევანდოვსკი თასის ფინალის ყველა დროის საუკეთესო ბომბარდირი გახდა 6 გატანილი გოლით, გადაასწრო რა, გერდ მიულერს, რომელსაც ფინალურ შეხვედრებში 5 გოლი ჰქონდა გატანილი. ლევანდოვსკიმ სეზონი 47 ჩატარებული შეხვედრაში გატანილი 40 გოლით დაასრულა. ეს იყო ზედიზედ მეოთხე სეზონი სადაც ლევანდოვსკიმ 40 გოლიან ნიშნულს გადააჭარბა.

#### 2019–2020: ტრებლი, ფიფა-ს საუკეთესო მოთამაშე, უეფა-ს წლის საუკეთესო მოთამაშე
12 აგვისტოს ლევანდოვსკიმ გერმანიის საფეხბურთო თასის პირველ შეხვედრაში „ენერგიე კოტბუსის“ კარში სეზონის პირველი გოლი გაიტანა. ოთხი დღის შემდგომ „ჰერტას“ წინააღმდეგ 2019–20 წლების სეზონის პირველი ტურის შეხვედრაში დუბლი მიითვალა. ამით ლევანდოვსკიმ რეკორდი დაამყარა, გაიტანა რა ბუნდესლიგის პირველი ტურის შეხვედრაში ზედიზედ მეხუთე წელს. 24 აგვისტოს „შალკეს“ წინააღმდეგ 3–0 მოგებულ შეხვედრაში ლევანდოვსკიმ ჰეთ-თრიკი გაიტანა. 29 აგვისტოს ლევანდოვსკიმ „ბაიერნთან“ კონტრაქტი 2023 წლამდე გაახანგრძლივა. 18 სექტემბერს ჩემპიონთა ლიგაზე ბელგრადის „რედ სტარის“ წინააღმდეგ ლევანდოვსკიმ „ბაიერნის“ მაისურით მე-200-ე გოლი გაიტანა. ლევანდოვსკი ბუნდესლიგის ისტორიაში პირველი მოთამაშე გახდა რომელმაც გაიტანა სეზონის პირველ ცხრა, ათ და თერთმეტ მატჩში, რითაც დორტმუნდის „ბორუსიას“ ფეხბურთელის, პიერ-ემერიკ ობამეიანგის რეკორდი მოხსნა (8 თამაში). 26 ნოემბერს ლევანდოვსკიმ ჩემპიონთა ლიგის ჯგუფური ეტაპის შეხვედრაში ბელგრადის „რედ სტარის“ წინააღმდეგ 15 წუთში 4 გოლი გაიტანა და გუნდს 6–0 გამარჯვებაში დაეხმარა. ლევანდოვსკიმ ამ შემხვედრაში ჩემპიონთა ლიგაზე ყველა სწრაფი პოკერი შეასრულა, რითაც რეკორდი დაამყარა.

2020 წლის 25 თებერვალს ლევანდოვსკი კრიშტიანუ რონალდუს გაუთანაბრდა, გაიტანა რა ზედიზედ ცხრა გასვლით შეხვედრაში.10 აგვისტოს ლევანდოვსკიმ „ჩელსისთან“ შეხვედრაში დუბლი მიითვალა. 14 აგვისტოს ლევანდოვსკიმ გააკეთა საგოლე გადაცემა და მოახერხა გოლის გატანა „ბარსელონასთან“ ჩემპიონთა ლიგის მეოთხედფინალურ შეხვედრაში, რომელიც მიუნხენელთა სასარგებლოდ ანგარიშით 8–2 დასრულდა. ლევანდოვსკიმ კიდევ ერთი გოლის გაიტანა „ლიონთან“ ნახევარფინალურ შეხვედრაში მოახერხა, რითაც ჩემპიონთა ლიგის 2019–2020 წლების სეზონში 15 გოლი დაუგროვდა. 23 აგვისტოს ბავარიელებმა პარი სენ-ჟერმენი უეფა-ს ჩემპიონთა ლიგის ფინალში 1–0 დაამარცხეს. ლევანდოვსკიმ კარიერაში პირველი ჩემპიონთა ლიგის ტიტული მოიგო. პოლონელი გახდა მეორე ფეხბურთელი რომელმაც ტრებლი სამივე ტურნირზე საუკეთესო ბომბარდირის რანგში მოიგო, რითაც  1971–72 წლების სეზონში იოჰან კრეიფის მიერ ნაჩვენები შედეგი გაიმეორა.

#### 2020–2021: ევროპის ოქროს ბუცი და მოსაზრებები „ოქროს ბურთთან“ დაკავშირებით
2020 წელს ბუდაპეშტში გამართულ უეფა-ს სუპერთასის შეხვედრაში „სევილიას“ წინააღმდეგ მოგებულ შეხვედრაში ლეონ გორეცკას საგოლო გადაცემა გაუკეთა. შეხვედრა მიუნხენელთა გამარჯვებით 2–1 დაამარცხა. 6 დღის შემდგომ მან ითამაშა გერმანიის საფეხბურთო სუპერთასზე, სადაც „ბაიერნმა“ დორტმუნდის „ბორუსია“ დაამარცხა და წლის მეხუთე ტიტულს დაეუფლა. 4 ოქტომბერს „ჰერტასთან“ 4–3 მოგებულ შეხვედრაში ლევანდოვსკიმ მეტოქეს 4 გოლი გაუტანა და პოკერი მიითვალა. 24 ოქტომბერს ფრანკფურტის „აინტრახტთან“ 5–0 მოგებულ შეხვედრაში ლევანდოვსკიმ ჰეთ-თრიკი გაიფორმა, რითაც გახდა პირველი მოთამაშე რომელმაც ბუნდესლიგის 5 შეხვედრაში 10 გოლის გატანა მოახერხა. 16 დეკემბერს „ვოლფსბურგის“ წინააღმდეგ გამართულ შეხვედრაში დუბლი გაიფორმა, რის შემდეგაც გახდა მესამე ფეხბურთელი გერდ მიულერისა და კლაუს ფიშერის შემდგომ, რომელმაც ბუნდესლიგაში 250-გოლიანი ნიშნული გადაკვეთა. „ბაიერნთან“ ერთად ტრებლის მოგების და ინდივიდუალური შედეგების ფონზე, 2020 წლის ფიფა-ს საუკეთესო ფეხბურთელი ვაჟის ჯილდო გადაეცა, რითაც პირველი პოლონელი ფეხბურთელი გახდა, რომელმაც ამ ჯილდოს მოგება მოახერხა.

2021 წლის 17 იანვარს ლევანდოვსკი გახდა ბუნდესლიგის პირველი მოთამაშე რომელმაც 21 გოლის გატანა სულ რაღაც 16 თამაშის შემდეგ მოახერხა, რითაც გააუმჯობესა გერდ მიულერის რეკორდი, რომელმაც 1968–69 წლების სეზონში 20 გოლის გატანა მოახერხა. 8 თებერვალს ფიფა-ს მსოფლიო საკლუბო ჩემპიონატის ნახევარ-ფინალში ლევანდოვსკიმ „ალ-აჰლის“ წინააღმდეგ დუბლი მიითვალა და გუნდს ფინალში გასვლაში დაეხმარა, შეხვედრა ანგარიშით 2–0 დასრულდა. 11 თებერვალს გუნდთან ერთად მოიგო მსოფლიო საკლუბო ჩემპიონატი, რომლის ფინალშიც მიუნხენურმა გუნმდა მექსიკური გრანდი „ტიგრესი“ მინიმალური სხვაობით 1–0 დაამარცხა, რის შედეგადაც „ბაიერნი“ გახდა მეორე საფეხბურთო კლუბი (2009 წლის „ბარსელონას“ შემდგეგ) რომელმაც სეზონში 6 ტიტულის მოგება მოახერხა. ლევანდოვსკიმ მონაწილეობა მიიღო ბენჟამენ პავარის გოლში, რომელიც ტურნირის საუკეთესო გოლად დასახელდა. 23 თებერვალს ჩემპიონთა ლიგაზე ლევანდოვსკიმ „ლაციოს“ კარში გოლი გაიტანა, შედეგად ტურნირზე 72 გატანილი გოლი დაუგროვდა, რაულ გონსალესს გადაასწრო და ტურნირის ყველა დროის ბომბარდირთა დავაში მესამე ადგილზე გადაინაცვლა. 6 მარტს ბუნდესლიგაში მეთორმეტე ჰეთ-თრიკი ყოფილი გუნდის, დორტმუნდის „ბორუსიას“ წინააღმდეგ  4–2 მოგებულ შეხვედრში გაიტანა რითაც 23 შეხვედრაში 31 გოლი დაუგროვდა. 13 მარტს გაუტანა ბრემენის „ვერდერს“ რითაც ბუნდესლიგის ყველა დროის ბომბარდირთა დავაში მეორე ადგილზე გადაინაცვლა, გაუთანაბრდა კლაუს ფიშერს (268 გოლი) 20 მარტს „შტუტგარტის“ წინააღმდეგ 4–0 მოგებულ შეხვედრაში ლევანდოვსკიმ ჰეთ-თრიკი გაიტანა რითაც ფიშერს გადაუსწრო და ერთპიროვნული მეორეადგილოსანი გახდა.

28 მარტს მსოფლიო საფეხბურთო ჩემპიონატის შესარჩევი ეტაპის შეხვედრაში ლევანდოვსკიმ ანდორის ეროვნულ საფეხბურთო ნაკრებს დუბლი გაუტანა, შეხვედრა პოლონელთა გამარჯვებით 3–0 დასრულდა. ლევანდოვსკიმ შეხვედრაში ტრავმა მიიღო და მოედანი 63-ე წუთზე დატოვა. ტრავმის გამო ლევანდოვსკიმ უეფა-ს ჩემპიონთა ლიგის მეოთხედფინალური ეტაპის ორივე შეხვედრა გამოტოვა, „ბაიერნი“ კი სტუმრად გატანილი გოლის წესით პარი სენ-ჟერმენთან 3–3 დამარცხდა. 24 აპრილს ლევანდოვსკი მოედანზე თითქმის ერთთვიანი პაუზის შემდეგ „მაინცთან“ შეხვედრაში დაბრუნდა, სადაც „ბაიერნი“ 1–2 დამარცხდა. 8 მაისს ლევანდოვსკიმ მენხენგლადბახის „ბორუსიასთან“ 6–0 მოგებულ შეხვედრაში ბუნდესლიგაში კარიერაში მე-14 ჰეთ-თრიკი გაიტანა. 22 მაისს „ბაიერნის“ მიერ „აუგსბურგთან“ 5–2 მოგებულ შეხვედრაში ბოლო წუთზე გატანილი გოლის შედეგად ლევანდოვსკის ბუნდესლიგის სეზონში 41-ე გოლი გაიტანა და გერდ მიულერის რეკორიდს გაუმჯობესება მოახერხა, რომელმაც თავის მხრივ 1971–72 წლების სეზონში 40 გოლი გაიტანა. ლევანდოვსკიმ ამ სეზონში ევროპის ოქროს ბუცის მოგებაც მოახერხა. მან სეზონში ჩატარებულ 40 შეხვედრაში 48 გოლი მიითვალა და 40-გოლიან ნიშნულს კარიერაში მეექვსედ მიაღწია.

#### 2021–2022: უკანასკნელი სეზონი „ბაიერნში“ და ევროპის ოქროს ბუცი
ლევანდოვსკიმ 2021–22 წლების ბუნდესლიგის პირველ ტურში მენხენგლადბახის „ბორუსიას“ გაუტანა, რითაც ლიგის ისტორიაში გახდა პირველი მოთამაშე რომელმაც ზედიზედ მეშვიდედ გაიტანა პირველი ტურის შეხვედრაში.  17 აგვისტოს გერმანიის საფეხბურთო სუპერთასის შეხვედრაში დორტმუნდის „ბორუსიას“ წინააღმდეგ ლევანდოვსკიმ დუბლი გაიტანა, შეხვედრა მიუნხენელთა გამარჯვებით 3–1 დასრულდა. მატჩი წუთიერი დუმილით გაიხსნა, რითაც მოთამაშეებმა გერდ მიულერის ხსოვნას მიაგეს პატივი, რომელიც შეხვედრამდე ორი დღით ადრე გარდაიცვალა. 28 აგვისტოს ბრელინის „ჰერტასთან“ 5–0 მოგებულ შეხვედრაში ლევანდოვსკიმ ბუნდესლიგაში მე-15 ჰეთ-თრიკი მიითვალა. „ბაიერნის“ რიგებში ყველა ტურნირზე ლევანდოვსკიმ 300-ზე მეტი გოლის გატანა მოახერხა. 18 სექტემბერს ლევანდოვსკიმ ბუნდესლიგის ზედიზედ მე-13 საშინაო მატჩში გაიტანა „ბოხუმის“ წინააღმდეგ, რითაც  გერდ მიულერის (1969 წლის ოქტომბერი - 1970 წლის აპრილი) და იუპ ჰაინკესის (1972 წლის ივნისიდან 1973 წლის თებერვალამდე) 12 გოლიანი რეკორდი გააუმჯობესა.

23 ნოემბერს, ლევანდოვსკიმ „მაკრატელას“ დარტყმით ჩემპიონთა ლიგის ჯგუფური ეტაპის მატჩში კიევის „დინამოსთან“ სტუმრად 2–1 მოგებულ შეხვედრაში ანგარიშის გახსნა მოახერხა, რითაც გახდა პირველი მოთამაშე, რომელმაც ზედიზედ ცხრა მატჩში გაიტანა ჩემპიონთა ლიგის ორ სხვადასხვა გათამაშებაში. სეზონის შუა პერიოდში გამართულ ოქროს ბურთის დაჯილდოებაში ლევანდოვსკიმ პარი სენ-ჟერმენის მოთამაშე, ლიონელ მესის შემდეგ მეორე ადგილი დაიკავა. 17 დეკემბერს 43-ე გატანილი გოლის შემდგომ ლევანდოვსკიმ დაამყარა ბუნდესლიგის რეკორდი კალენდარული წლის განმავლობაში ყველაზე მეტი გატანილი გოლით.

2022 წლის 15 ანვარს მიითვალა ჰეთ-თრიკი და ბუნდესლიგაში მესამე ბურთი გაიტანა „კელნთან“ 4–0 მოგებულ შეხვედრაში. 8 მარტს უეფა-ს ჩემპიონთა ლიგის შეხვედრაში „რედ ბულ ზალცბურგთან“ 7–1 მოგებულ შეხვედრაში ჰეთ-თრიკის გატანა მოახერხა. რობერტ ლევანდოვსკიმ ჰეთ-თრიკის გატანა 11 წუთიან შუალედში მოახერხა, რაც უეფა-ს ჩემპიონთა ლიგის პლეი-ოფების რეკორდი. შეხვედრის 23-ე წუთისთვის ლევანდოვსკის ჰეთ-თრიკით „ბაიერნი“ 3–0 ანგარიშით იყო წინ. ლევანდოვსკიმ ბუნდესლიგის სეზონში 35 გოლი გაიტანა და ზედიზედ მეხუთედ გახდა ლიგის ბომბარდირი (2017–18, 2018–19, 2019–20, 2020–21, 2021–22). ლევანდოვსკიმ ზედიზედ მეორე ოქროს ბუცის მოგება მოახერხა (2020, 2021).

2022 წლის 30 მაისს ლევანდოვსკიმ „ბაიერნის“ დატოვების სურვილი გამოთქვა: „ჩემი ისტორია „ბაიერნთან“ ერთად დასასრულს უახლოვდება, უკეთესი თანამშროლობა ვერ წარმომიდგენია... იმედი მაქვს ისინი არ შემაჩერებენ (წასვლისგან) რადგან მათ ამის შესაძლებლობა აქვთ. ტრანსფერი ყველასთვის საუკეთესო გამოსავალია“.

### ბარსელონა
#### ტრანსფერი
მიუნხენის „ბაიერნში“ ლევანდოვსკიმ თავისი თაობის ერთ-ერთი საუკეთესო მოთამაშის სახელი დატოვა. 16 ივლისს „ბარსელონამ“ დაადასტურა რომ მიუნხენურ გუნდთან ლევანდოვსკის ტრანსფერთან დაკავშირებით შეთანხმებას მიაღწიეს. სამი დღის შემდგომ ლევანდოვსკიმ „ბარსელონასთან“ 4-წლიანი კონტრაქტი გააფორმა. ტრანსფერის ღირებულებამ 45 000 000 მილიონი ევრო შეადგინა.  ლევანდოვსკი გახდა ყველაზე ძვირადღირებული პოლონელი ფეხბურთელი და „ბაიერნის“ მიერ ყველაზე ძვირადღირებულად გაყიდული მოთამაშე. 5 აგვისტოს კამპ ნოუზე შედგა ლევანდოვსკის წარდგენა, რომელსაც 50 000 ქომაგი ესწრებოდა. პოლონელ მოთამაშეს 9-ნომრიანი მაისური გადასცეს, რომლითაც გუნდში მანამ მემფის დეპაი თამაშობდა. ლევანდოვსკი ოფიციალურად გუნდის რიგებში 12 აგვისტოს დაარეგისტრირეს, თუმცა არსებობდა სპეკულაციები რომ ფინანსური ლიმიტების გამო „ბარსელონა“ მის დარეგისტრირებას ვერ მოახერხებდა.

#### 2022–23: ლა ლიგა და პიჩიჩის ჯილდო
2022 წლის 7 აგვისტოს ლევანდოვსკიმ „ბარსელონას“ მაისურით პირველი გოლი გაიტანა. წინა-სასეზონოდ გამართულ ჟოან გამპერის ტურნირზე „ბარსელონამ“ მექსიკური „უნივერსიდად ნასიონალი“  6–0 დაამარცხა. 13 აგვისტოს „რაიო ვალეკანოსთან“ შეხვედრაში „ბარსელონას“ რიგებში ლევანდოვსკის ოფიციალური სადებიუტო შეხვედრა ჰქონდა, რომელიც ფრედ, 0–0 დასრულდა. 21 აგვისტოს გუნდის მაისურით პირველი ოფიციალური გოლი გაიტანა, „რეალ სოსიედადთან“ 4–1 მოგებულ შეხვედრაში ლევანდოვსკიმ დუბლი მიითვალა. 28 აგვისტოს ლევანდოვსკიმ კვლავ დუბლი გაიტანა, ამჯერად „რეალ ვალიადოლიდის“ კარში. „ბარსელონამ“ შეხვედრა ანგარიშით 4–0 დასრულდა. 7 სექტემბერს ლევანდოვსკიმ „ბარსელონას“ რიგებში ჩემპიონთა ლიგაზე პირველი შეხვედრა ჩაატარა და პლზენის „ვიქტორიას“ კარში ჰეთ-თრიკი მიითვალა. მატჩი კატალონიელთა გამარჯვებით 5–1 დასრულდა. ამ შედეგით ლევანდოვსკი გახდა პირველი მოთამაშე რომელმაც ჩემპიონთა ლიგაზე ჰეთ-თრიკი სამი სხვადასხვა გუნდის მაისურით გაიტანა (დორტმუნდის „ბორუსია“, მიუნხენის „ბაიერნი“ და „ბარსელონა“). 11 სქეტემბერს ლა ლიგაში ჩატარებულ მეექვსე შეხვედრაში მეექვსე გოლი გაიტანა და გუნდს „კადისთან“ 4–0 გამარჯვებაში დაეხმარა და გააუმჯობესა კრიშტიანუ რონალდუს რეკორდი რომელმაც ლა ლიგის ზედიზედ 5 თამაშში 5 გოლი გაიტანა. პირველი შვიდი ტურის შემდეგ ლევანდოვსკის გუნდის რიგებში 9 გოლი და ორი საგოლე გადაცემა ჰქონდა გაკეთებული. 1 ოქტომბერს პოლონელმა „მალიორკას“ კარში გაიტანა. 

12 ოქტომბერს ლევანდოვსკიმ ჩემპიონთა ლიგაზე მილანის „ინტერის“ წინააღმდეგ დუბლი მიითვალა. „კამპ ნოუზე“ გამართული შეხვედრა ფრედ, 3–3 დასრუდა. ლევანდოვსკიმ ჯგუფურ ეტაპზე ხუთი გოლი გაიტანა, მიუხედავად ამისა „ბარსელონამ“ ჯგუფში მესამე ადგილი დაიკავა და უეფა-ს ევროპა ლიგაზე გადაინაცვლა. 8 ნოემბერს „ოსასუნასთან“ შეხვედრაში ლევანდოვსკი მოედნიდან გააძევეს, მოგვიანებით კი პოლონელმა სამმატჩიანი დისკვალიფიკაცია მიიღო. 31 დეკემბერს მას შემდეგ რაც მადრიდის სასამართლომ მისი დისკვალიფიკაცია მოხსნა ითამაშა „ესპანიოლის“ წინააღმდეგ 1–1 დასრულებულ შეხვედრაში. მაგრამ მას შემდეგ რაც ესპანეთის სპორტულმა არბიტრაჟმა მისი დისკვალიფიკაცია აღადგინა, მას ლიგის სამი შეხვედრის გამოტოვება მოუწია (ატლეტიკო მადრიდი, ჟირონა, ხეტაფე).

2023 წლის 16 იანვარს  ესპანეთის საფეხბურთო სუპერთასის ფინალში სადაც „ელ კლასიკო“ შედგა, მადრიდის „რეალის“ წინააღმდეგ გაიტანა, რითც გუნდს 3–1 გამარჯვებაში დაეხმარა და „ბარსელონასთან“ ერთად პირველი ტიტული მოიგო. 14 მაისს „ესპანიოლის“ კარში დუბლი მიითვალა. ამ შეხვედრაში მოპოვებული გამარჯვების შედეგად „ბარსელონამ“ ლა ლიგის ჩემპიონობა ოფიციალურად მოიპოვა. 2022–23 წლების სეზონში ლა ლიგაში ჩატარებულ 34 შეხვედრაში ლევანდოვსკიმ 23 გოლი გაიტანა, რითაც ლა ლიგის საუკეთესო ბომბარდირი გახდა და პიჩიჩის ჯიდო მიიღო. ამ შედეგით ლევანდოვსკი გახდა პირველი მოთამაშე რომელიც ტოპ 5 ევროპული ლიგის ბომბარდირი ზედიზედ მეექვსე სეზონში გახდა.

## სანაკრებო კარიერა
### 2007–2013: ახალგაზრდული კარიერა და დებიუტი ეროვნულ ნაკრებში
 წ.)]]

სანაკრებო კარიერა ლევდანოვსკიმ 2007 წელს პოლონეთის 19-წლამდელთა ნაკრების რიგებში დაიწყო. პოლონეთის 21 წლამდელთა ნაკრებში ლევანდოვსკიმ ინგლისისა და ბელარუსის წინააღმდეგ ითამაშა.

მისი დებიუტი ეროვნული ნაკრების რიგებში ოცი წლისა და 21 დღის ასაკში, 2008 წლის 10 სექტემბერს სან-მარინოს საფებურთო ნაკრების წინააღმდეგ, 2010 წლის მსოფლიო საფეხბურთო ჩემპიონატის შესარჩევი ეტაპის ფარგლებში შედგა. შეხვედრა პოლონელთა გამარჯვებით 2–0 დასრულდა. ლევანდოვსკიმ შეხვედრაში გოლის გატანა მოახერხა და ვლოძიმირ ლუბანსკის შემდეგ მეორე ყველაზე ახალგაზრდა ფეხბურთელი გახდა ვინც პოლონეთის ეროვნული საფეხბურთო ნაკრების მაისურით გაიტანა. შესარჩევი ეტაპის შეხვედრებში ლევანდოვსკიმ კიდევ ერთი გოლი კვლავ სან-მარინოს კარში 2009 წლის 1 აპრილს, 10–0 მოგებულ შეხვედრაში გაიტანა.

ევრო 2012-ზე ჩატარებულ პირველ შეხვედრაში საბერძნეთის წინააღმდეგ ლევანდოვსკიმ ტურნირის პირველი გოლი გაიტანა და მოგვიანებით საგოლე გადაცემაც მიითვალა, რის შემდეგაც მატჩის საუკეთესო მოთამაშედ დაასახელეს. ლევდანვოსკიმ მონაწილეობა სამივე შეხვედრაში მიიღო, თუმცა პოლონეთის ნაკრები ორი ქულით ჯგუფურ ეტაპზე ჩარჩა.

### 2013–2017: გზა ნაკრების კაპიტნობამდე
 წ.]]
2013 წლის 26 მარტს ლევანდოვსკიმ პოლონეთის ნაკრების კაპიტნის რანგში პირველად ითამაშა და 2014 წლის მსოფლიო საფეხბურთო ჩემპიონატის შესარჩევი ეტაპის პირველ შეხვედრაში სან-მარინოსთან 5–0 მოგებულ შეხვედრაში ორი თერთმეტმეტრიანი გაიტანა. 6 სექტემბერს მონტენეგროს კარში გაიტანა, შეხვედრა ფრედ 1–1 დასრულდა. პოლონეთის ნაკრებმა 2014 წლის მსოფლიო საფეხბურთო ჩემპიონატზე გასვლა ვერ მოახერხა.

2014 წლის 7 სექტემბერს ლევანდოვსკიმ ევროპის საფეხბურთო ჩემპიონატის შესარჩევი ეტაპზე გიბრალტრთან 7–0 მოგებულ შეხვედრაში ჰეთ-თრიკი მიითვალა. 2015 წლის 11 ივნისს საქართველოს ეროვნული საფეხბურთო ნაკრების კარში ჰეთ-თრიკი მიითვალა. მან შეხვედრის ოთხწუთიან მონაკვეთში სამი გოლი გაიტანა. 8 ოქტომბერს შოტლანდიასთან 2–2 დასრულებულ შეხვედრაში ლევანდოვსკიმ დუბლი მიითვალა. სამი დღის შემდეგ ლევანდოვსკიმ პოლონეთის ნაკრებთან გამარჯვების მომტანი გოლი გაიტანა რის შედეგადაც პოლონეთმა 2016 წლის ევროპის საფეხბურთო ჩემპიონატზე მონაწილეობის უფლება მიიღო. ლევანდოვსკიმ შესარჩევ ეტაპზე 13 გოლი გაიტანა, რითაც 2008 წლის ევროპის საფეხბურთო ჩემპიონატის შესარჩევ ეტაპზე ირლანდიელი დევიდ ჰილის დამყარებული რეკორდი გაიმეორა.

2016 წლის ევროპის საფეხბურთო ჩემპიონატის ჯგუფური ეტაპის შეხვედრებში ლევანდოვსკის კარისკენ ზუსტად არ დაურტყავს. მერვედფინალურ შეხვედრაში შვეიცარიის ეროვნული საფეხბურთო ნაკრების წინააღმდეგ, სადაც ძირითადი დრო 1–1 დასრულდა, თერთმეტმეტრიანების სერიაში ლევანდოვსკიმ დარტყმა ზუსტად შეასრულა, პოლონელებმა კი არსებობის მანძილზე პირველად ევროპის ჩემპიონატის მეოთხედფინალში გასვლა მოახერხეს. შეხვედრის მეასე წამზე ლევანდოვსკიმ პორტუგალიის ეროვნულ საფეხბურთო ნაკრებს გაუტანა. მატჩის ძიირთადი დრო ფრედ 1–1 დასრულდა. თერთმეტმეტრიანების სერიაში პოლონელები დამარცხდნენ და ტურნის გამოეთიშნენ. პოლონეთის გავარდნის მომენტში ლევანდოვსკის ტურნირზე ყველაზე მეტი ჯარიმა ჰქონდა მიღებული. 2017 წლის 8 ოქტომბერს მონტენეგროს ეროვნულ საფეხბურთო ნაკრებთან 4–2 მოგებულ შეხვედრაში ლევანდოვსკიმ ნაკრების რიგებში 51-ე გოლი გაიტანა. 2018 წლის მსოფლიო საფეხბურთო ჩემპიონატის შესარჩევ ეტაპზე ლევანდოვსკიმ 16 გოლი გაიტანა, რაც უეფა-ს გამართული მსოფლიო საფეხბურთო ჩემპიონატის შესარჩევი ეტაპების რეკორდია. ლევანდოვსკიმ სრულად ითამაშა სენეგალის, კოლუმბიისა და იაპონიის წინააღმდეგ. პოლონეთის ნაკრები ტურნირს ჯგუფური ეტაპიდან გამოეთიშა.

2021 წლის 19 ივნისს ლევანდოვსკიმ ევროპის ჩემპიონატის ჯგუფური ეტაპის მეორე შეხვედრაში ესპანეთის ნაკრების კარში გაიტანა, რითაც გახდა პირველი მოთამაშე, რომელმაც სამ ევროპის ჩემპიონატზე გაიტანა. 23 ივნისს პოლონეთი შვედეთის ეროვნული საფეხბურთო ნაკრების წინააღმდეგ შეხვედრაში 2–3 დამარცხდა. შეხვედრში ლევანდოვსკიმ დუბლი მიითვალა; პოლონელებმა ჯგუფში გამოსვლა ბოლო ადგილზე დაასრულეს და ტურნირს გამოეთიშნენ.

ლევანდოვსკიმ ნკრების რიგებში ითამაშა 2022 წლის მსოფლიო საფეხბურთო ჩემპიონატზე. მექსიკასთან შეხვედრაში ლევანდოვსკიმ თერთმეტმეტრიანი ვერ გამოიყენა; მეორე შეხვედრაში ლევანდოვსკიმ საუდის არაბეთის ნაკრების კარში გაიტანა. შეხვედრა პოლონელთა გამარჯვებით 2–0 დასრულდა. საფრანგეთთან მერვედფინალში პოლონელები საფრანგეთის ეროვნულ საფეხბურთო ნაკრებთან 3–1 დამარცხდნენ. ლევანდოვსკიმ ფრანგების კარში თერთმეტმეტრიანის გატანა მოახერხა რითაც მსოფლიო ჩემპიონატზე გამოსვლა 2 გატანილი გოლით დაასრულა.

## ფეხბურთის მიღმა
### პირადი ცხოვრება
ლევანდოვსკის მამა, კჟიშტოფი (გარდაიცვალა 2005 წელს), პოლონელი ძიუდოს ჩემპიონი იყო, რომელიც მეორე ლიგის კლუბ ვარშავის „ჰუტნიკის“ რიგებში ირიცხებოდა. მისი მამა, ივონა ფრენბურთს თამაშობდა ვარშავის „AZS“-ის რიგებში, მოგვიანებით კი პარტიზანტ ლესნოს ვიცე-პრეზიდენტი იყო.

მშობლიური პოლონური ენის გარდა ფლობს ინგლისურ და გერმანულ ენებს.

## სტატისტიკა
### საკლუბო კარიერა
### სანაკრებო კარიერა
#### გოლები ეროვნული ნაკრების რიგებში
## მიღწევები
### საკლუბო
 **ზნიჩი**: (1)
* III ლიგა (1): 2006–07

 **ლეხი**: (3)
* ექსტრაკლასა (1): 2009–10
* პოლონეთის საფეხბურთო თასი (1): 2008–09
* პოლონეთის საფეხბურთო სუპერთასი (1): 2009

 **ბორუსია დორტმუნდი**: (4)
* უეფა-ს სუპერთასი (1): 2020
* ფიფა-ს მსოფლიო საკლუბო ჩემპიონატი (1): 2020

 **ბარსელონა**: (5)
* ლა ლიგა (2): 2022–23, 2024–25
* ესპანეთის საფეხბურთო თასი (1): 2024–25
* ესპანეთის საფეხბურთო სუპერთასი (2): 2023, 2025

### ინდივიდუალური
* ევროპის ოქროს ბუცი (1): 2020–21
* ფიფა-ს საუკეთესო ფეხბურთელი ვაჟი (2): 2020, 2021
* ევროპის საუკეთესო ფეხბურთელი (1): 2019–20
* გერმანიის წლის ფეხბურთელი (2): 2020, 2021

## რესურსები ინტერნეტში 
* 
* ESPN Soccernet Profile 
* 
* რობერტ ლევანდოვსკი ლა ლიგის საიტზე
* რობერტ ლევანდოვსკი „ბარსელონას“ საიტზე
* 
* AS.com
* BDFutbol
* 
* 
* worldfootball.net

## სქოლიო
კატეგორია:დაბადებული 21 აგვისტო
კატეგორია:დაბადებული 1988
კატეგორია:პოლონელი ფეხბურთელები
კატეგორია:ექსტრაკლასას ფეხბურთელები
კატეგორია:გერმანიის ბუნდესლიგის ფეხბურთელები
კატეგორია:დორტმუნდის ბორუსიას ფეხბურთელები
კატეგორია:მიუნხენის ბაიერნის ფეხბურთელები
კატეგორია:ბარსელონის ფეხბურთელები
კატეგორია:2012 წლის ევროპის საფეხბურთო ჩემპიონატის ფეხბურთელები
კატეგორია:2016 წლის ევროპის საფეხბურთო ჩემპიონატის ფეხბურთელები
კატეგორია:2018 წლის მსოფლიო საფეხბურთო ჩემპიონატის ფეხბურთელები
კატეგორია:2020 წლის ევროპის საფეხბურთო ჩემპიონატის ფეხბურთელები
კატეგორია:2022 წლის მსოფლიო საფეხბურთო ჩემპიონატის ფეხბურთელები
კატეგორია:უეფა-ს ჩემპიონთა ლიგის გამარჯვებული მოთამაშეები
კატეგორია:2024 წლის ევროპის საფეხბურთო ჩემპიონატის ფეხბურთელები
კატეგორია:უეფას ჩემპიონთა ლიგის საუკეთესო ბომბარდირები
კატეგორია:ესპანეთის პრიმერა დივიზიონის ფეხბურთელები
კატეგორია:პიჩიჩის ჯილდოს მფლობელები
კატეგორია:ცოცხალი ადამიანები
კატეგორია:ვარშავაში დაბადებულები